ระวังหยุดยาว
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 11 ส.ค. 2553
19 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 11 ส.ค. 2553
โดย....นายกระทิง &amp; หญิงฟลอร์




...หุ้นไทยตื่นตูม ดัชนีดาวโจนส์ล่วงหน้าร่วง 72 จุด หุ้นเอเชียทรุดแรง พากันทิ้งหุ้นกดดัชนีร่วงกว่า 16 จุด ยังดีที่เด้งเล็กน้อยมาปิด 861.95 จุด ดิ่ง 13.23 จุด มูลค่าซื้อขาย 33,405 ล้านบาท 
...ยังดีที่ต่างชาติซื้อสุทธิ 149 ล้านบาท มีลุ้นดัชนีรีบาวด์วันนี้ แต่อย่าหวังไปไกล ติดหยุดยาว 4 วัน 
...กลุ่มพลังงานนำลง สวนทางราคาน้ำมันโลกที่ขยับเล็กน้อย นำโดยหุ้น ปตท.สผ. (PTTEP) ขึ้น XD วันแรก กดราคาร่วง 3 บาท มากกว่าปันผล 2.55 บาท ส่วนหุ้นแม่ ปตท. (PTT) ถูกทิ้งลงมาผสมโรงทำดัชนีหุ้นปั่นป่วน
...ครม.ตีกลับรถเมล์ NGV 4,000 คัน ทำหุ้นไดสตาร์ อิเลคทริก (DISTAR) และ “สามารถ คอร์ปอเรชั่น” (SAMART) ตัวเต็งที่จะเข้าร่วมโครงการ ผิดหวังราคาหุ้นหัวคะมำแรงทันที 
...น้องใหม่ ไอเอฟเอส แคปปิตอล (IFS) เข้าตลาดวันแรกแจ็กพอต เจอภาวะตลาดร่วงกว่า 10 จุด แต่ราคายังแข็งโป๊ก แจกเงินคนจองถ้วนหน้า มากน้อยตามความต้องการ ปิดเหนือจอง 1.76 บาท หรือ 30% จากราคาจอง 1.35 บาท 
...หุ้นศรีไทยซุปเปอร์แวร์ (SITHAI) ตีขึ้นมารับเงินสินไหมทดแทน เตือนกันหน่อยเห็นผลประกอบการไตรมาส 2 ไม่ต้องตกใจ ขาดทุนช่วงสั้นๆ จากเหตุไฟไหม้แล้วไปเฮ!!! รับกำไรหลังได้เงินเคลมไตรมาส 3 หรือ 4 
...บริษัท อินเตอร์ ฟาร์อีสท์ฯ (IFEC) ตั้งกรรมการและกรรมการบริหารคนใหม่ชื่อคุ้นๆ “มาริศวน์ ท่าราบ” เห็นแรกๆ นึกแปลกใจเป็นอะไรกับ “มาริษ ท่าราบ” อดีตผู้บริหาร บลจ.ไอเอ็นจี ก็มาถึงบางอ้อ!!! ก็ “มาริษ” คนเดิม แต่เปลี่ยนตัวสะกดชื่อใหม่เท่านั้นเอง 
...“กองทุนเปิดแมนูไลฟ์ สเตร็งค์ อิควิตี้” ไม่ทำให้ผิดหวัง หลังตั้งกองทุนไม่ถึง 1 ปี ประกาศจ่ายปันผลครั้งที่ 4 อีก 70 สตางค์ รวมแล้วจ่ายให้ 2.65 บาท...ดีเดย์ปิดบุ๊กเพื่อสิทธิรับเงินปันผล 11 ส.ค.นี้ และเงินเข้ากระเป๋าผู้ถือหน่วยลงทุน 20 ส.ค. ชัวร์
...ตลาดหุ้นซื้อขายวันนี้วันสุดท้าย แล้วหยุดยาวติดต่อกัน 4 วัน ขอให้โชคดีในการลงทุน ...พบกันใหม่สัปดาห์หน้า